《登三宿岩》
清代·邹炳泰

人言寺在山，兹独山藏寺。玲峰何嵌空，旧日江涛致。

岩名号三宿，胜地雍公次。忆昔海陵骄，采石百万帜。

晨炊玉麟堂，权潜忠未至。犒师非督师，转败出人意。

不生裴度忠，临安恐终觊。翩然文武才，贞哉社稷志。

江帆一夕收，千载题名字。杰阁阅兴亡，双塔经移置。

游人石磴还，尚说前朝事。静海起钟声，江鸥没沙际。

作者简介：（1741—1820）江苏无锡人，字仲文，号晓屏。乾隆三十七年进士。官至协办大学士，以兼顺天府尹，未能事先觉察林清之变，降官。嗜古书画，收藏甚富。有《午风堂丛谈》。